SA banke nie geraak deur Russiese kuberaanval | Netwerk24
Deur Petrus Malherbe 16 Januarie 2020 13:58
Russiese kuberkrakers is volgens Kaspersky besig om banke in Afrika rot en kaal te besteel. Foto: Unsplash
Suid-Afrikaanse banke tel nie onder die banke in Afrika suid van die Sahara wat deur 'n groep Russiese kuberkrakers geteiken word nie, het die Suid-Afrikaanse Bankrisiko-inligtingsentrum (Sabric) bevestig.
Kaspersky, 'n Russiese vervaardiger van antivirusprogrammatuur, het vroeër vandeesweek 'n waarskuwing uitgereik dat hy "duisende kennisgewings" ontvang het van aanvalle op banke op dié vasteland.
Kaspersky glo dat 'n Russiese groep kuberkrakers genaamd Silence verantwoordelik is.
"Silence is bekend daarvoor dat hulle miljoene dollars van banke wêreldwyd gesteel het," sê Kaspersky in 'n verklaring.
Silence dring deur tot 'n bank se stelsels deur 'n uitvis-e-pos aan een van die bank se werknemers te stuur.
Sodra die groep toegang tot die bank se netwerk verkry, begin hy inligting versamel oor die werknemer se daaglikse take.
Dit stel Silence uiteindelik in staat om 'n volskaalse aanval op die bank van stapel te stuur.
"Daar is tot dusver geen invloed op enige van ons banke nie en alle bankdienste gaan soos normaal voort," sê Louise van der Merwe, woordvoerder van Sabric.
"Nietemin sien die bankbedryf kuberveiligheid in 'n ernstige lig en het hy strategieë ingestel om risiko's af te weer."
Sabric sal aanhou om die situasie te monitor.
Intussen vra Kaspersky dat werkgewers in die bankbedryf dadelik sy personeel se kennis opskerp sodat hulle makliker 'n uitvis-e-pos sal herken.
Die betrokke indringerware is deur Kaspersky as HEUR:Trojan.Win32.Generic,PDM:Exploit.Win32.Generic geïdentifiseer.